HU Az Európai Unió Hivatalos Lapja C 177/14

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2017/C 177/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„FENALÅR FRA NORGE”

EU-szám: NO-PGI-0005-01260 – 2015.8.27.

OFJ ( X ) OEM ( )

1. Elnevezés

„Fenalår fra Norge”

2. Tagállam vagy harmadik ország

Norvégia

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Fenalår fra Norge” Norvégiából származó bárány vagy birka sózott, szárított és érlelt, adott esetben füstölt combja. A „Fenalår fra Norge” hagyományos és érlelt változatban készül. A „Fenalår fra Norge” lehet teljes tétel, illetve teljesen vagy részben kicsontozott tétel is. A patákat és az alsó lábszárat általában teljesen vagy részben eltávolítják.

A „Fenalår fra Norge” egyértelműen húsízű, de nem feltétlenül érezhető rajta a jellegzetes birkahúsíz. A „Fenalår fra Norge” füstölt, de nem átható illatú, íze enyhén sós. Az érlelt változat sótartalma 7 %-nál kisebb. A hagyományos változat sótartalma nem haladja meg a 9 %-ot. A pácolt vagy fűszerezett combok átveszik a használt fűszerek ízét. Az ízesítés jellemzően rozmaringgal, fokhagymával, borssal, kakukkfűvel, bogyós gyümölcsökkel és mézzel történik.

A „Fenalår fra Norge” színe egyenletes pirosas, húsa puha, közepesen kemény vagy kemény, és nem lehet rajta penész. A hús széle nem lehet száraz, a zsír színe világos aranysárga.

A hagyományos változat legalább 30 %-ban kiszárított, az érlelt változat legalább 35 %-ban. A szokásos szárítási és érlelési idő 3–6 hónap a hagyományos változat és 5–9 hónap az érlelt változat esetén. Általános szabály, hogy a „Fenalår fra Norge” vízaktivitása (aw) 0,90 alatti.

A szokásos füstölési mód a bükkfaforgácsos hideg füstölés. Egyes esetekben a bükk helyett borókafenyőt használnak.

A teljes comb súlya szárítás után 1,4–2,1 kg a bárány esetén, felnőtt egyedeknél ez 2,0 és 4,2 kg között alakul.

3.3. Nyersanyagok (kizárólag feldolgozott termékek esetében)

A „Fenalår fra Norge” nyersanyaga a 4. pontban meghatározottak szerint Norvégiában született, nevelt és leölt bárány vagy birka combja. Mind friss, mind fagyasztott/felengedett comb használható, de a fagyasztott/felengedett comb nem lehet 12 hónapnál régebbi.

Az alkalmazható fajták a norvég fehér, a Dala, a Norsk Pelssau, a Spaelsau, valamint az egyes fajták közötti keresztezések. A szokásos vágási életkor bárányok esetében 7–8 hónap, felnőtt egyedeknél 1–5 év.

Az állatok több mint 90 %-át a szeptember és november közötti időszakban ölik le.

A combok pH-ja a comb felső részén 5,5–5,8 közötti. Az eljárás folyamán a combokat át kell gyúrni és össze kell préselni vérmaradványok után kutatva. Az előállítás során a hőmérsékletet 7 Celsius fok alatt kell tartani, de javasolt 1–4 Celsius fok között tartani a sózásig. A szárítást megfelelően párás környezetben, megfelelő hőmérsékleten kell végezni. Az egyes combokat manuálisan ellenőrizni kell a szárítási folyamat figyelemmel kísérése érdekében, és hogy a megfelelő mértékben kiszáradt combokat válasszák ki.

A báránycombokat -18 °C alatti hőmérsékletre fagyasztják. A fagyasztott combok kiolvasztására szabályozott, 7 °C alatti hőmérsékleten kerül sor.

3.4. Az előállítás azon műveletei, amelyeket a meghatározott földrajzi területen kell elvégezni

A „Fenalår fra Norge” előállítása, feldolgozása és finomítása Norvégiában történik a 4. pontban meghatározottak szerint. A „Fenalår fra Norge” nyersanyaga a 4. pontban meghatározottak szerint Norvégiában született, nevelt és leölt bárány vagy birka combja.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Fenalår fra Norge” árulható egész combként csonttal, egész combként kicsontozva vagy szeletelve. A kicsontozott tétel egész darabban vagy szeletekben forgalmazható. A szeletek általában vékonyak (0,6–1,2 mm).

3.6. A bejegyzett elnevezést viselő termék címkézésére vonatkozó egyedi szabályok

A „Fenalår fra Norge” címkéjén fel kell tüntetni a hagyományos vagy érlelt megjelölést is.

4. A földrajzi terület tömör meghatározása

A „Fenalår fra Norge” előállítására, feldolgozására és finomítására Norvégiában kerül sor, amely alatt a Norvég Királyságot kell érteni Svalbard és Jan Mayen kivételével.

5. Kapcsolat a földrajzi területtel

Az oltalom alatt álló földrajzi jelzés bejegyzése iránti kérelem alapja a hírnév.

A „Fenalår fra Norge” egyedi norvég termék, mind megnevezésében, mind az előállítási módszer tekintetében. Az általános meghatározás szerint sózott birka- és báránycomb. A fenalår elnevezést Norvégiában igen régóta használják, más országokban azonban nem.

Norvégiában a külterjes birkatartásnak hosszú hagyománya van. Ez a hűvös éghajlatnak, valamint Norvégia földrajzi adottságainak köszönhető, mivel sok a füves, lejtős terület.

A „Fenalår fra Norge” Norvégiában történő előállításának nagy múltra visszatekintő és folyamatos hagyománya dokumentumokkal igazolható. 1555-ben Olaus Magnus így ír a birkahúsról: „Az északiak úgy eszik a birkahúst, és csaknem minden más húst is, hogy nyersen sós lében pácolják, megfüstölik és friss levegőn kiszárítják. Egész évben nyersen fogyasztják, és az ilyen hús sokáig eláll.” Több közvetett forrás is utal arra, hogy ilyen terméket már a vikingek korában (i. sz. 800–1050) is készítettek, de i.e. 3000-ből (az újkőkorszakból) is vannak olyan birkacsont-leletek, amelyek arra utalnak, hogy a birkalábat már akkor kiszárították.

A „Fenalår fra Norge” előállítása helyi tradíció Norvégia mind a négy régiójában, és egész Norvégiához társítható. A „Fenalår fra Norge” elkészítésével kapcsolatos ismereteket és tapasztalatokat generációról generációra örökítették át. Ezért bőséges tudás alakult ki azt illetően, hogy az előállítást miként lehet a helyi körülményekhez, azaz a hőmérséklethez, a páratartalomhoz és a széljáráshoz igazítani. A megfelelő combok kiválasztásának, az átgyúrás mikéntjének, az enyhe sós íz és a kívánt állag eléréséhez szükséges sózás és szárítás fortélyainak az átörökített tudománya mind fontos tényezők a „Fenalår fra Norge” elismert minősége szempontjából.

Ez a régi és széles körben elterjedt hagyomány teremtette meg a „Fenalår fra Norge” megalapozott hírnevét Norvégiában. Egy 2016 januárjában végzett felmérés megerősítette a „Fenalår fra Norge” széles körű ismertségét és szilárd, jó hírnevét. A fogyasztók szemében a „Fenalår fra Norge” kiváló minőségű, egyedi, tradicionális norvég termék. A „Fenalår fra Norge” fogyasztása legtöbbször ünnepekhez kötődik, például a május 17-i nemzeti ünnephez, vagy a nyárhoz, amikor meleg az idő.

Az 1900-as évek végéig a norvég gazdálkodók körében általános volt a termék saját fogyasztásra történő előállítása. A „Fenalår fra Norge” elkészítésével kapcsolatos ismereteket és tapasztalatokat generációról generációra örökítették át, de napjainkban a terméket nagyobb léptékben is gyártják.

Hivatkozás a termékleírás közzétételére

(a rendelet 6. cikke (1) bekezdésének második albekezdése)

https://lovdata.no/dokument/SF/forskrift/2012-10-03-935

(1) HL L 343., 2012.12.14., 1. o.